KZN-polisie slaggereed vir Durban JulyFoto ter illustrasie. (Foto: Armand Hough, ANA) Die KwaZulu-Natalse polisie is op hoë gereedheidsgrondslag vir die Vodacom Durban July wat hierdie naweek in dié stad plaasvind. Kapt. Nqobile Gwala, woordvoerder van die polisie, het Vrydag in ’n verklaring gesê polisiebeamptes en koördineerders van dié swierige geleentheid beplan reeds weke lank aan vanjaar se Durban July. Volgens Gwala word ’n pro-aktiewe benadering weer vanjaar gevolg nadat dit in vorige jare suksesvol was. Personeel en polisiebeamptes beplan dus om Saterdag in en rondom die Greyville-resiesbaan asook in die stad te beweeg om enige probleme wat moontlik mag opduik te hanteer. Die resiesbaan sal reeds omstreeks 10:00 oopmaak waarna die polisie beweging in die omgewing tot Sondagoggend sal monitor. “Toeskouers en besoekers aan die renbaan moet hulself gedra en die vermaaklikheid geniet. Geen skerp voorwerpe of vuurwapens word toegelaat nie. Die polisie sal diegene wat die wet oortree, straf,” lui die verklaring. Gwala het ook diegene wat die geleentheid gaan bywoon gemaan om na hul besittings om te sien en liefs van alternatiewe vervoer gebruik te maak mits hulle gedrink het. “Indien hulle alkohol inneem, moet hulle afgelaai en opgelaai word of andersins van ŉ taxi gebruik maak. Diegene wat drink en bestuur, sal in hegtenis geneem word,” het Gwala gewaarsku. “Ons doen ŉ beroep op diegene wat van die parkeerarea gebruik maak om te verseker dat hulle nie waardevolle items in hul voertuie agterlaat nie en ook dat hul voertuie te alle tye gesluit word. Strate naby die Greyville-resiesbaan insluitend DLI-laan, Avondale- asook Gladys Manzi-weg sal deur die polisie gesluit en gemonitor word.”